SKRIFTLIG FORESPØRGSEL E-2838/01

af Giuseppe Nisticò (PPE-DE), John Purvis (PPE-DE),Giacomo Santini (PPE-DE), Mario Mauro (PPE-DE)og Giorgio Lisi (PPE-DE) til Kommissionen

(12. oktober 2001)

Om: Foranstaltninger til at bekæmpe potentielle biologiske terrorangreb i Europa

- Der henvises til det tragiske terrorangreb på Twin Towers i New York og Pentagon i Washington og

- faren for en eventuel gentagelse og eskalation af terrorangrebene overalt i verden, inklusive i Den Europæiske Union, efter USA's angreb på terrorristerne i Afghanistan.

- Herudover henvises der til eventuelle målrettede biologiske terrorangreb ved hjælp af kemiske eller bakteriologiske våben.

- Endvidere udgør Europa-Parlamentets to sæder Strasbourg og Bruxelles et af de mulige mål for terrorangreb, og et af terrorristernes mål kunne bestå i en kraftig afpresningsaktion overfor Europa for at få det til at blokere USA's og eventuelt de allierede landes angreb mod terrorristerne og de lande, som støtter dem.

1. Anser Kommissionen det for nødvendigt, udover at styrke de traditionelle forebyggelses- og behandlingsstrukturer i sundhedsvæsenet også indenfor det korteste mulige tidsrum at oprette nødhospitalsinfrastrukturer for klinisk toksikologi og intensivafdelinger, der skal placeres i nærheden af Europa-Parlamentets sæder?

Disse strukturer skal være udstyret med kvalificeret personale, de nødvendige videnskabelige apparater samt alle former for modgift og serum for at bekæmpe eventuelle forgiftninger som følge af nervegas og andre kemiske og bakteriologiske stoffer.

2. Hvilke foranstaltninger agter Kommissionen at træffe, med det overordnede formål at beskytte de europæiske borgeres helbred, med henblik på at henstille til alle EU-medlemsstaterne at oprette nødinfrastrukturer for klinisk toksikologi og intensivafdelinger, der skal placeres i de vigtigste europæiske byer, samt styrke de eksisterende pleje- og hospitalsstrukturer, i form af skadestuer på hospitaler?

Svar afgivet på Kommissionens vegne af David Byrne

(11. januar 2002)

Umiddelbart efter begivenhederne den 11. september 2001 reagerede Kommissionen og medlemsstaterne i perfekt samarbejde og i overensstemmelse med deres respektive kompetence for at drøfte behovet for behandlingsstrukturer og andre systemer som reaktion på trusler eller angreb med biologiske eller kemiske agenser.

Der findes allerede på fællesskabsplan et grundlag for på sundhedsområdet at opbygge en effektiv mekanisme for et tidligt alarm- og udrykningssystem til forebyggelse og kontrol med overførbare sygdomme, også i forbindelse med terroristangreb. Arbejdet med Fællesskabets net til epidemiologisk overvågning og kontrol med overførbare sygdomme(1) har været under udvikling og fremskyndes nu i vidt omfang med den nødvendige bistand fra medlemsstaterne. Efter høring af repræsentanter for Unionens ministre for folkesundhed foreslog Kommissionen den 15. november 2001 Rådet af Sundhedsministre at supplere nettets eksisterende to strenge vedrørende indkredsning af sygdomme og hurtig alarm med en tredje streng: katastrofeberedskab. Koordineringsmekanismen for katastrofeberedskabet vil bl.a. omfatte fremskridt i beredskabsplanlægningen og forberedelse af beslutningstagningsmekanismer for katastrofesituationer. Målet er at få fastslået en lang række potentielle trusler og blive i stand til at indhente autoritative ekspertanalyser på den kortest mulige tid. Det er endvidere planlagt at behandle spørgsmålet om hensigstmæssige tjenester til imødegåelse af angreb med henblik på at anbefale relevante foranstaltninger og ordninger. Fællesskabets reaktion vil således blive opbygget på ressourcer, der allerede findes i medlemsstaterne og på fællesskabsplan, og den vil blive rettet mod at opnå en reel merværdi gennem en mere effektiv og stærkere koordinering.

Medlemsstaterne har allerede taget skridt til at sikre, at der sker en styrkelse af sikkerhedskontrol og -overvågning og af de procedurer, der er etableret og anvendes i forbindelse med mistænkelige genstande, omstændigheder eller begivenheder i bygninger og infrastrukturer, som offentligheden har adgang til. Kommissionen vil som en del af sin indsats for at sikre beredskab og kapacitet for forebyggelse af katastrofesituationer med tilknytning til bioterrorisme fortsat følge udviklingen af de relevante ordninger.

Med fuld opbakning fra medlemsstaterne tog Kommissionen skridt til oprettelse af en ny mekanisme for beskyttelse af civilbefolkningen (planlagt til den 1. januar), koordineret af Kommissionen, og som styrker Den Europæiske Unions muligheder for beskyttelse af civilbefolkningen.

I lyset af de indtrufne begivenheder blev samarbejdet udvidet til at omfatte:

- en samling af ekspertisen på områderne nukleare, biologiske og kemiske katastrofer (NBC-eksperter), som står til rådighed døgnet rundt for at bistå ethvert land, der måtte anmode om bistand

- en styrkelse af samarbejdet om udveksling af oplysninger vedrørende antidoter, vaccine og antibiotika, og adgang til hospitalsbehandling for eventuelle ofre for sådanne angreb

- oprettelse af et system til øjeblikkelig og systematisk udveksling af oplysninger om ulykker eller trusler om terroristangreb

- oprettelse af et tilsyns- og informationscenter for beskyttelse af civilbefolkningen i Kommissionen.

På det Europæiske Råds møde i Gent opfordrede stats- og regeringscheferne Europa-Kommissionen og Rådet til at organisere et koordineret program, der hurtigt kan imødegå truslen om bioterrorisme.

Som svar på en anmodning fra stats- og regeringscheferne i EU godkendte Kommissionen den 28. november en meddelelse, hvori der redegøres for den aktion, den har igangsat for at mobilisere sine ressourcer, ekspertise og netværker på området beskyttelse af civilbefolkningen for at imødegå truslen om terrorisme. Kommissionen foreslog at udnævne en europæisk koordinator for beskyttelse af civilbefolkningen.

Det er endvidere blevet bestemt, at der skal organiseres en workshop midt i december under det belgiske formandskab. Dette formandskab vil få betroet at udarbejde et arbejdsprogram på kort, mellemlang og lang sigt.

I spørgsmålet om specifikke foranstaltninger i området omkring Europa-Parlamentets bygninger anmodes det ærede medlem om at henvende sig til Parlamentets administration.

(1) Parlamentets og Rådets afgørelse nr. 2119/98/EF, EFT L 268 af 3.10.1998, Kommissionens beslutning 2000/57/EF, EFT L 21 af 26.1.2000 og Kommissionens beslutning 2000/96/EF, EFT L 28 af 3.2.2000.